ફેશન બદલાતી રહે છે. બદલાય નહીં તે ફેશન નહીં. પણ જીવનમાં ફેશન એક નાનકડો હિસ્સો છે, તે કંઈ જીવન સર્વસ્વ નથી તે વાત આપણને ફેશન પૂરી થઈ ગયા પછી સમજાય છે. પાંચ દાયકા પહેલા બેલબોટમ આવેલા. શેરી વાળવા કામ લાગે તેટલા પહોળા પાઇચા. હવે ચોયણી જેટલા સાંકડા અને ચડ્ડી જેટલા ટૂંકા પાટલૂન પાછા ફર્યા છે. નાના હતા ત્યારે લાંબા વાળ રાખવાની ફેશન હતી. પણ તે ફિલ્મવાળાઓની, ડાહ્યા માણસો લાંબા રાખે તેને ઝટિંયા કહેવાય. એટલે પરાણે બાબરની દુકાને જઈને ઝટિંયા કપાવી નાખવા પડતા. બહુ આકરું લાગતું, પણ આજે એકદમ ટૂંકા વાળ રાખવામાં એટલી સરળતા લાગે છે વાત ના પૂછો.